Source: https://hu.globalvoices.org/2015/10/8225/print/
Timestamp: 2020-08-08 00:25:24
Document Index: 1216527

Matched Legal Cases: ['bíróság ', 'bíróság ', 'bíróság ', 'Bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ']

Global Voices Magyarul » Az orosz bíróság megbírságolta a Google-t levéltitok megsértése miatt · Global Voices Magyarul » Print
Az orosz bíróság megbírságolta a Google-t levéltitok megsértése miatt
A fordítás közzétéve 2015. 10. 10. 21:30 GMT 1	 · Írta Tetyana Lokot Fordította Zsuzsa Ládi
Kategóriák: Közép- és Kelet-Európa, Oroszország, Censorship, Civil média, Emberi Jogok, Jog, Szólásszabadság, Technológia, RuNet Echo
Egy orosz bíróság döntése alapján a Google célzott hirdetései megsértik a felhasználók jogát a magánlevelezéshez. Képek: Email – Martha Ormiston, Videómegfigyelés – Ji Lee, Noun Projectből. A két képet Tetyana Lokot illesztette össze.
A Moszkvai Városi Bíróság ötvenezer rubelre (körülbelül 200 000 forintra) bírságolta a Google-t levéltitok megsértése [1] miatt, mert az olyan célzott online hirdetéseket használt, melyek a bíróság szerint a Gmail felhasználók leveleinek tartalmán alapultak.
Egy jekatyerinburgi lakos, Anton Burkov 2015 elején úgy döntött, hogy beperli a Google vállalatot, miután gyanakodni kezdett arra, hogy a cég elolvassa a magánlevelezését. Burkov, a Jekatyerinburgi Egyetem Európai jogi tanszék helyettes vezetője egy barátjával emailezett tervezett látogatásáról az Európai Emberi Jogi Bíróságra, amikor észrevette, hogy a hirdetések szállodai ajánlatokat kínálnak neki Strasbourgban, valamint vízumszolgáltatásokat.
Teljesen véletlenül vettem észre. Láttam, hogy minden email mellett van egy hirdetés, és rájöttem, hogy leveleimből származó információk vannak benne. Tehát a robotjaik arra vannak programozva, hogy információt gyűjtsenek a felhasználókról és vonatkozó reklámokat jelenítsenek meg.
2015. április 21-én egy moszkvai kerületi bíróság elutasította [2]Burkov keresetét. A felhasználó később a felsőbb bírósághoz fordult fellebbezéssel, állítva, hogy a Google megsértette a levéltitokhoz való alkotmányos jogát. Ebben a perben a Moszkvai Városi Bíróság Burkov javára döntött, azonban a bíróság sajtószolgálata csak az ötvenezer rubeles bírságot említette, azt viszont nem fejtette ki [1], hogy a bíróság érvényre juttatja-e Burkov eredeti követelését: hogy a Google-nek megtiltsák, hogy a felhasználók levelezéséből információkat használjanak fel.
A Gmail felhasználási feltételei és adatvédelmi irányelvei [3] részletes magyarázatot adnak arra, hogy milyen felhasználói adatot és információt [4] gyűjt a szolgáltatás. Ebbe beletartoznak azok a személyes információk, amelyeket a felhasználók egy Google fiók létrehozása során adnak meg, olyan naplóadatok, mint a keresések, az eszköz információi (modell, operációs rendszer stb.) és más adatok, mint például a használat helyszíne. Másrészt a weboldal súgója a „Hirdetések a Gmailben” részben megjegyzi: „A hirdetések célzása a Gmailben teljesen automatikus, a hirdetések és a releváns információk megjelenítéséhez emberi szem nem látja az üzenetek és a Google Fiók tartalmát.”
A Google még nem kommentálta, hogyan kíván reagálni az orosz bíróság döntésére vagy a bírságra. Áprilisban az Orosz Google iroda (ООО “Гугл”) szóvivője azt mondta [5]a RIA Novosti-nak [az orosz állami hírügynökségnek], hogy az orosz cég nem felel a Gmail szolgáltatásért, és hogy minden panaszt az amerikai Google Inc.-nek kell címezni.
URL to article: https://hu.globalvoices.org/2015/10/8225
[1] levéltitok megsértése: http://www.interfax.ru/russia/467126
[2] elutasította : https://roem.ru/21-04-2015/193169/dismiss-a-claim-google-ru/
[3] adatvédelmi irányelvei: http://www.google.com/intl/en/policies/privacy/
[4] felhasználói adatot és információt: http://www.google.com/intl/en/policies/privacy/#infocollect
[5] mondta : http://ria.ru/investigation/20150421/1060062521.html